贈羅仲思仲思今夏來試羣士八月予被朝命爲別試所考試仲思亦來
作者：晁公遡
朝代：宋

paragraphs: 子初至我邦，受命蜀行臺。
羣士森如林，手自揀條枚。
試席莫敢譁，棘門乃大開。
知是諍臣鄉，所出非凡材。
益州外南宮，將遣與計偕。
詔書選主司，帝謂汝往哉。
深喜與子逢，再持鈞石來。
因得享成事，笑歌雜詼諧。
秋風吹帽裙，白露入酒杯。
飲我玻瓈江，瀉子瓊瑰懷。
相看語不厭，預憂歸駕催。